വൈദ്യുതി മുടക്കവും ഇന്റര്നെറ്റ് തകരാറും വിദ്യാര്ഥികള് ദുരിതത്തില് കാഞ്ഞിരപ്പള്ളി: വൈദ്യുതി മുടക്കവും ഇന്റര്നെറ്റ് തകരാറും മൂലം വിദ്യാര്ഥികള് ദുരിതത്തില്. കാഞ്ഞിരപ്പള്ളി ടൗണിലും പരിസര പ്രദേശങ്ങളിലുമാണ് വൈദ്യുതി മുടക്കം പതിവായിരിക്കുന്നത്. രാവും പകലും സ്ഥിരമായി വൈദ്യുതി മുടങ്ങുന്നതോടെ കുട്ടികളുടെ ഓണ്ലൈന് വിദ്യാഭ്യാസം ബുദ്ധിമുട്ടിലായിരിക്കുകയാണ്. ഒരു ദിവസം പലതവണ വൈദ്യുതി മുടങ്ങുന്നതോടെ സര്ക്കാര് സ്ഥാപനങ്ങളുടേയും വ്യാപാര സ്ഥാപനങ്ങളുടേയും പ്രവര്ത്തനങ്ങളും അവതാളത്തിലാകും. നിയന്ത്രണങ്ങള് മൂലം ആഴ്ചയില് മൂന്ന് ദിവസമേ കടകള് തുറക്കാന് അനുവാദമുള്ളു. അതില് രണ്ടു ദിവസവും വൈദ്യുതി കാണില്ലെന്ന് കടയുടമകള് പറഞ്ഞു. മാസത്തില് രണ്ടു തവണ ഓരോ പ്രദേശത്തേയും സ്ഥലങ്ങളില് പകല് സമയം മുഴുവന് ലൈന് ഓഫ് ചെയ്ത് ടച്ചിംഗ് വെട്ടല് നടത്താറുണ്ടെങ്കിലും ചെറിയ കാറ്റടിച്ചാല് പോലും 11 കെവി എല്ടി ലൈനുകളില് വൈദ്യുതി വിതരണം നിലയ്ക്കുക പതിവാണ്. സെക്ഷന് ഓഫീസില് വിളിച്ചാല് 11 കെവിയിലെ കുഴപ്പമാണെന്ന് പറയും. ഉപഭോക്താക്കള് സെക്ഷന് ഓഫീസില് വിളിച്ചാല് പലപ്പോഴും നീണ്ട എന്ഗേജ്ഡ് ട്യൂണ് മാത്രമായിരിക്കും ലഭിക്കുക. വൈദ്യുതി മുടക്കത്തിനൊപ്പം വിദ്യാര്ഥികള്ക്ക് ഏറെ ബുദ്ധിമുട്ടുണ്ടാകുന്നതാണ് ഇന്റര്നെറ്റ് തകരാര്. ബിഎസ്എന്എല്ലും മറ്റ് സ്വകാര്യ നെറ്റ് കണക്ഷനുകളും പലപ്പോഴും ലഭിക്കാറില്ലെന്നു വിദ്യാര്ഥികള് പറയുന്നു. അഥവാ കിട്ടിയാല് തന്നെ ഇടയ്ക്കെല്ലാം തടസപ്പെടുകയും സ്പീഡ് വളരെ കുറവുമായിരിക്കും. ഇപ്പോള് നടക്കുന്ന മോഡല് പരീക്ഷകളില് പോലും കൃത്യസമയങ്ങളില് കുട്ടികള്ക്ക് പങ്കെടുക്കാന് സാധിക്കുന്നില്ലെന്നും വൈദ്യുതി മുടക്കവും ഇന്റര്നെറ്റ് തകരാറും പരിഹരിക്കാനുള്ള നടപടികള് അധികൃതര് സ്വീകരിക്കണമെന്നും രക്ഷിതാക്കള് ആവശ്യപ്പെട്ടു.